ڕەمزی قەزاز

رِەمزی قەزاز :(١٩١٧-١٩٧٣) نووسەر و چالاكوانی سیاسی 

 سەرەتای ژیان و خوێندنی 
وێنۆک|رەمزى قەزاز
ڕەمزی کوڕی محێدین و لە بنەماڵەی ناسراوی قەزازە، ١٩١٧ لە گەڕەکی (قەزازەکان)ی شاری سلێمانی لەدایکبووە. باوکی خۆیی نەدیوە، چونکە ئەفسەری سپای عوسمانی و بەشداری یەکەم جەنگی جیھانی بووە و نەگەڕاوەتەوە، لەبەر ئەوە دایکی و تۆفیق قەزازی خاڵی پەرەوەردەیان کردووە. قۆناغی سەرەتاییی لەوێ خوێندووە و ١٩٣٦ لە خانەی دێھاتیی مامۆستایانی بەغدا وەرگیراوە. کە تەواوی کردووە، بووە بە مامۆستا لە دێی (عەسکەر)ی ئەوسا سەر بە لیوای کەرکووک. جمال بابان، أعلام كرد العراق، ص٣٠٧؛ لاپەڕەیەکی ژیاننامەکەی، ئامادەکراوی بەڕێز ئازادی کوڕی.گۆڤاری گەلاوێژ (بەرگی یازدەهەم / بەشی یەكەم ) ژیاننامە و پێڕست ، ل 8077 - 8078 ، ئامادەكردنی ( سدیق ساڵح ، ڕەفیق ساڵح ، عبدوڵڵا زەنگەنە ) لە بڵاوكراوەكانی بنكەی ژین بۆ بووژاندنەوەی كەلەپووری و بەڵگەنامەیی و ڕۆژنامەوانیی كوردی .

 چالاكی سیاسی 
لە ساڵانی چلەوە کەوتووەتە خولیای سیاسەت و حیزبایەتی و بووەتە ئەندامی حیزبی (ھیوا). حکوومەت لەو ماوەیەدا دەستگیری کردووە و دووری خستووەتەوە بۆ شاری (مونتەفیک) لە باشووری عیراق.

 سینەمای سلێمانی 
کە گەڕاوەتەوە بۆ سلێمانی، دەستی کردووە بە کاری ئازادی وەک بەڵێندەرێتی. سەروبەندی دووەم جەنگی جیھانی لەتەک ڕەفیق چالاک و گۆران لە بەشی کوردیی ڕادیۆی ڕۆژھەڵاتی نزیکی لە (یافا) کاری کردووە. ١٩٤٥ کە گەڕاوەتەوە بۆ وڵات، یەکەم مەکینەی سینەمای ھێناوەتە سلێمانی، فلیمی بیانیی پێ لێداوە.

 پارتی دیموکراتی کوردستان 
پاشان بووە بە ئەندامی (پارتی دیموکراتی کوردستان). ١٩٥٨ بە داوای حیزب بە ماڵەوە چووەتە بەغدا و کراوە بە بەرپرسی ڕێکخراوی مامۆستایان و فەرمانبەرانی سەر بە حیزب. بەرنامەی (باخچەی منداڵان)یشی لە ڕادیۆی کوردیی بەغدا پێشکەش کردووە. ١٩٦٦ دەزگای ئاسایشی حکوومەت گرتوویە و ماوەی نۆ مانگ بەندکراوە، بەبێ ئەوەی ھیچ نھێنییەک بدرکێنێ.

کە ئازادکراوە، ڕووی کردووەتە شاخ و پێوەندیی بە شۆڕشی ئەیلوولەوە کردووە. ئیدی خەریکی سەرپەرشتیی خوێندنی قوتابخانەکانی شۆڕش بووە لە ناوچەکانی سلێمانی و کەرکووک. پاش ڕاگەیاندنی بەیاننامەی ١١/٣/١٩٧٠، گەڕاوەتەوە بۆ شار و ١٩٧١ ماوەیەک سەرپەرشتیی ڕۆژنامەی (پاشکۆی گۆڤاری "برایەتی")ی کردووە، کە ژمارەی یەکەمی ٢٣/٤ و ژمارە ١٢ی ٢٩/٨ لە سلێمانی بڵاوبووەتەوە. پاشتر بە داوای مەکتەبی سیاسی براوەتەوە بۆ بەغدا و لە ڕاگەیاندنی حیزبدا کاری کردووە. 

 كۆچی دوایی 
تا لە ئەیلوولی ١٩٧٣دا بە جەڵتەی مێشک لەوێ کۆچی دواییی کردووە. 

 ژیانی هاوسەرگیریی 
ڕەمزی قەزاز، چوار کوڕ (نەوزاد، شێرزاد، فەرھاد، ئازاد) و دوو کچ (شەونم، شیرین)ی لە پاش خۆی بەجێھێشتووە.

 بەرهەمەكانی 
ئەندامی (یەکێتیی نووسەرانی کورد) بووە و وتار و نووسینی لە ڕۆژنامە و گۆڤارەکانی ڕۆژگاری خۆیدا (گەلاوێژ، برایەتی) ھەیە. 

ئەم بەرھەمە بڵاوکراوانەیشی ھەن:

 ڕاستی و ئازایی، چاپخانەی سلمان الأعظمي- بةغدا، ١٩٦٧.
 گورنەتەڵە، چاپخانەی سلمان الأعظمي- بةغدا، ١٩٦٧.
 داستانی دوو پاڵەوانەکە، چاپخانەی الجاحظ- بەغدا، ١٩٦٨.
 بزووتنەوەی سیاسی و ڕۆشنبیریی کورد، چاپخانەی ژین- سلێمانی، ١٩٧١.

 سەرچاوەکان